Goue status vir Jo Black binne tien dae! | Afrikaanse Musieknuus
Goue status vir Jo Black binne tien dae!
21 Februarie 2019 21 Februarie 2019 Digitaal
Jo Black se splinternuwe album, Voel jy die genade, het binne tien dae vanaf vrystelling goue status (verkope van 15 000 albums) bereik. Dié nuwe vrystelling wat op 8 Februarie 2019 uitgereik is en onmiddellik die nommereen posisie op iTunes ingeneem het, het ook sedertdien die nommereen posisie op die RSG Top 20 verkopers in die land ingeneem.
Die eerste enkelsnit, wat ook die titelsnit vanaf die album is, pryk ook sedert vrystelling bo-aan talle radiostasies landswyd se trefferparades, terwyl die musiekvideo van hierdie inspirerende lied al bykans 340 000 keer gekyk is.
"Meer dankbaar kan ek nie wees, in minder as twee weke het Voel jy die genade goue status bereik. Dankie aan almal wat my album al gekoop het, as jy hom nog nie het nie, kry hom," het 'n dankbare Jo op sosiale media sy aanhangers en ondersteuners bedank.
Verder sê Jo: "Ek is stomgeslaan oor hoe goed die album doen. Dankie aan almal wat ons musiek koop en na ons vertonings toe kom."
Jo het die lied, Voel jy die genade saam met Johan Vorster, Christoph "Appel" Kotze en Roan Ash geskryf, en dit is kenmerkend van die Jo Black-handelsmerk waarvoor almal so lief geword het – 'n Afrikaanse rocktreffer, met diep lirieke en selfs 'n dieper betekenis.
LEES OOK: Jo Black 'vier die genade' met nuwe album
Jo, wat van kleins af lief was vir musiek, het nooit gedink dat dit eendag sy loopbaan sou word nie. Vir hom moet musiek driedimensioneel wees. "Dit moet nie net strelend op die oor wees nie, maar ook met die hart en siel praat en aanklank vind by gehore," meen hy. "Die enkelsnit som, soos die album, die laaste jaar van my lewe op. Wanneer ek terugkyk op hierdie reis, besef ek dat alles net genade was. Ek hoop dat dit mense sal help om ook die genade in hulle eie lewens raak te sien en te ervaar."
Jo Black se nuwe album is uitgereik in samewerking met Inhoud Huis Musiek en is op alle digitale platforms en in alle goeie musiekwinkels landwyd beskikbaar.